b'\n_START_ARTICLE_\nVene-Balti asum\n_START_PARAGRAPH_\nVene-Balti asum, vanas kirjaviisis Vene-Balti asundus on ajalooline asum Tallinnas Kopli poolsaarel, P\xc3\xb5hja-Tallinna linnaosas Kopli asumis. Allasum piirnes Paljassaare lahe ja Kopli t\xc3\xa4navaga.\n_START_SECTION_\nAsumi asutamine\n_START_PARAGRAPH_\nAastatel 1912\xe2\x80\x931916 ehitas Prantsuse firma Schneider-Creuzot Kopli poolsaarele Vene \xc3\x9chingu kapitaliga Vene-Balti Laevaehituse ja Mehaanika Aktsiaseltsi Reveli Laevaehitustehase ning suurettev\xc3\xb5tte t\xc3\xb6\xc3\xb6tajate jaoks tehase juurde ka kompaktse t\xc3\xb6\xc3\xb6lisasula. Ehitust\xc3\xb6id tegid mitmed Peterburi ja kohalikud ehitusettev\xc3\xb5tted ja mehaanikatehased, tehasehooneist ja t\xc3\xb6\xc3\xb6lisasulast koosneva kompleksi projekteerimist juhtis Peterburist p\xc3\xa4rit insener Aleksandr Dmitrijev (ru). T\xc3\xb6\xc3\xb6lisasula, mis ehitati kahes j\xc3\xa4rgus: 1913.\xe2\x80\x931914. ja 1916.\xe2\x80\x931917. aastal (seoses laevaehitustehase m\xc3\xbcrsuosakonna ehitamisega). _NEWLINE_Suletud tootmisterritooriumist linna poole rajati oma aja kohta v\xc3\xa4ga eesrindliku planeeringuga asundus, kus rangelt tsoneerituna paiknesid elamualad t\xc3\xb6\xc3\xb6listele, meistritele, tehase juhtkonnale ja neid teenindavad hooned \xe2\x80\x93 haigla, saun, s\xc3\xb6\xc3\xb6kla, kauplus, seltsimaja, kool, kirik, politseijaoskond, postkontor, tulet\xc3\xb5rjemaja, pesumaja jt. Laevaehitustehase t\xc3\xb6\xc3\xb6lisasulas paiknesid kahekorruseline paekivist haigla, puidust tulet\xc3\xb5rjehoone, politseijaoskond, kirik-s\xc3\xb6\xc3\xb6kla, saun, kino ja elamud.\n_START_SECTION_\nElamupiirkonnad\n_START_PARAGRAPH_\nAsum jagunes tootmis- ja elamurajooniks, viimane omakorda jagunes ametnike linnaosaks (praegused S\xc3\xbcsta, Ketta ja Kaluri t\xc3\xa4nava \xc3\xa4\xc3\xa4rsed hooned) ning t\xc3\xb6\xc3\xb6lisasundiks. Ametnike ja t\xc3\xb6\xc3\xb6liste elamud on ehitatud t\xc3\xbc\xc3\xbcpprojektide j\xc3\xa4rgi ja r\xc3\xbchmitatud t\xc3\xbc\xc3\xbcpide kaupa. Elamute (66) numeratsioon erines t\xc3\xa4nap\xc3\xa4evasest jaotusest \xe2\x80\x93 t\xc3\xa4nava vasakpoolsed hooned paaritute numbritega ja parempoolsed paarisnumbritega \xe2\x80\x93, kuna majad kandsid neid j\xc3\xa4rjekorranumbreid, mis nad said vastavalt hoonete valmimisele. Kokku oli t\xc3\xb6\xc3\xb6lisasulas umbes 1200 korterit. Kuna hooned paiknesid astangutel, nimetati piirkonda vastavalt \xc3\xbclemiseks, keskmiseks ja alumiseks koloniiks. Mere \xc3\xa4\xc3\xa4res Sepa t\xc3\xa4naval 1930. aastate keskel \xc3\xbcmber ehitatud majade piirkond kandis \xc2\xabkandiliste majade\xc2\xbb nime.\n_START_SECTION_\nT\xc3\xb6\xc3\xb6liselamud\n_START_PARAGRAPH_\nT\xc3\xb6\xc3\xb6lisbarakid ehitati nn liinidele (1., 2., 3., 4., 5.) ja Sepa ning Kaevuri t\xc3\xa4navale paralleelselt reastatud kompaktsete gruppidena. Need on kitsa keskkoridoriga kahekorruselised puumajad, igal korrusel 16 k\xc3\xb6\xc3\xb6ktoa t\xc3\xbc\xc3\xbcpi 12 m\xc2\xb2 korterit. WC-sid oli igal korrusel 2, k\xc3\xb5igis majades oli elekter._NEWLINE_Meistrite elamud (numbritega 25\xe2\x80\x9340, 53 ja 54) olid 3. ja 4. liinil: kahekorruselistes kivist trepikojaga puumajades on 12 korterit, mis koosnevad 18 m\xc2\xb2 toast ja 17 m\xc2\xb2 eluk\xc3\xb6\xc3\xb6gist. Mere\xc3\xa4\xc3\xa4rsed elamud nr 53 ja 54 olid isegi 2\xe2\x80\x933 toalised, millele lisandus teenijatetuba, k\xc3\xb6\xc3\xb6k, vannituba ja WC.\n_START_SECTION_\nAsumi taristuhooned\n_START_PARAGRAPH_\nAsunduse kesksemaid hooneid oli Vene Balti nr 23, mille \xc3\xbches otsas asus apostliku \xc3\xb5igeusu Kopli Nikolai kirik, teises otsas vana Kopli Rahvamaja._NEWLINE_Tehase territooriumil oli korra tagamiseks ette n\xc3\xa4htud spetsiaalne korrakaitse\xc3\xbcksus, Vene-Balti laevatehase politseijaoskond, mis asus 1914. aastal ehitatud Kopli t\xc3\xa4nav 108 majas._NEWLINE_Kopli t\xc3\xa4nav 114 2-korruseline viilkatusega puithoones, mis ehitati samuti 1914. aastal, asus Vene-Balti laevatehase tulet\xc3\xb5rjujate maja, hoone h\xc3\xa4vis 2008. aastal p\xc3\xb5lengus._NEWLINE_Kaevuri t\xc3\xa4nav 1 majas, valmis samal aastal (1914), asus Vene-Balti laevatehase haigla._NEWLINE_Treiali t\xc3\xa4nav 6 (Vene Balti nr 97) asub 1936. aastal sisse \xc3\xb5nnistaud Tallinna P\xc3\xbcha piiskop Nikolause kirik, endise Vene-Balti laevatehase tulet\xc3\xb5rjedepoo kohal._NEWLINE_Eesti Vabaduss\xc3\xb5ja ajal, 1919. aasta l\xc3\xb5pul ja 1920. aasta algul asus Vene-Balti Laevatehase t\xc3\xbchjaks j\xc3\xa4\xc3\xa4nud barakkides Loodearmee 1., 2., 3. ja 4. hospidal. Puhkenud t\xc3\xbc\xc3\xbcfusepideemia ajal oli k\xc3\xb5ik hilisema 5 liini \xc3\xa4\xc3\xa4rsed 12 barakki kasutusel hospidalidena. 1919. aasta detsembris viibis hospidalis 850 haiget. 1919. aasta s\xc3\xbcgisest kuni 1920. aasta kevadeni suri Loodearmee hospidalides paarsada inimest nakkustesse, kelle m\xc3\xa4lestuseks p\xc3\xbcstitati m\xc3\xa4lestuskivi Kopliranna piirkonnas ning oli ka kuni Kopli kalmistu l\xc3\xb5hkumiseni n\xc3\xb5ukogude v\xc3\xb5imude poolt arhitekt A. Vladovsky loodud paekivist kabel.\n_START_SECTION_\nT\xc3\xb6\xc3\xb6liskolonii\n_START_PARAGRAPH_\n1926. aastal p\xc3\xa4rast Eesti iseseisvumist kiratsenud tegi valitsus Eesti Pangale ettepaneku maksta t\xc3\xb6\xc3\xb6listele tasumata palk ja asuda ettev\xc3\xb5tet likvideerima. 1930. aasta algul sai oksjonil 755 000 krooni eest ka tehast \xc3\xbcmbritsevate maade ja hoonete omanikuks Pikalaenu Pank. Piirkonda nimetati Eesti vabariigi ajal T\xc3\xb6\xc3\xb6liskoloniiks._NEWLINE_Vene-Balti ja Bekkeri asunduse hoonete haldamiseks moodustati 1933. aastal riiklik ettev\xc3\xb5te, hilisema nimega AS Kopli Kinnisvarad. Tegu oli suurima kinnisvaraomanikuga Eestis, millele kuulus Kopli poolsaarel 160 ha suurune ala, kus paiknes 310 ehitist, sealhulgas 144 elumaja 2200 korteriga.\n_START_SECTION_\nKopli liinid\n_START_PARAGRAPH_\nKopli liinide nimi tekkis alles p\xc3\xa4rast 1951. aasta oktoobrit, kui Vene-Balti asunduse t\xc3\xa4navatele pandi 1., 2., 3., 4. ja 5. liini nimed.'